«Superpoliti» tar over i Palmegruppen
Andersson har vært tilknyttet det svenske politiets sentrale mordkommisjon siden 1989 og har blant annet vært sentral i etterforskningen av drapet på daværende utenriksminister Anna Lindh. De siste to årene har han arbeidet med etterforskningen av drapsmannen Peter Mangs i Malmö - Dette er den største etterforskningen vi har her i landet. Det er utrolig mye å sette seg inn i, sier Andersson til Expressen om Palme-etterforskningen. Andersson begynner som etterforskningsleder i gruppen like etter nyttår. Hans Melander fortsetter som øverste sjef for Palmegruppen. - Vi er svært fornøyd med den nyeste rekrutteringen vår, sier Melander til Expressen. Ifølge kilder avisen har vært i kontakt med skal gruppen være misfornøyd med deler av Melanders arbeid - men Melander ønsker ikke å kommentere om han selv er på vei ut av etterforskningen. Statsminister Olof Palme ble skutt og drept på gaten i sentrum av Stockholm rett før midnatt fredag 28. februar 1986. Drapet er aldri blitt oppklart. Hans Melander tror ikke drapet kommer til å bli oppklart med det første, men tror det kan komme mye godt ut av å hente inn et par friske øyne. - Vi skal se på både gamle og nye spor nå, og se hvor det bringer oss, sier Melander.
Politioverbetjent Dag Andersson har løst mange store drapsmysterier i Sverige. Nå skal han løse drapet på Olof Palme, melder Expressen.